b'\n_START_ARTICLE_\nRudolf Gustav Puff\n_START_SECTION_\n\xc5\xbdivljenje\n_START_PARAGRAPH_\nRudolf Gustav Puff je v Gradcu kon\xc4\x8dal \xc5\xa1tudij prava (1830) in hkrati promoviral v doktorja filozofije. Pou\xc4\x8deval je na gimnaziji v Mariboru. Bil je Nemec, ki se je vklju\xc4\x8dil v slovensko okolje in se nau\xc4\x8dil sloven\xc5\xa1\xc4\x8dine. Slovence in slovensko kulturo je upo\xc5\xa1teval kot sestavni kulturni del \xc5\xa0tajerske in Avstrije, jo vrednotil pozitivno ter s simpatijami spremljal v gimnaziji jezikovnokulturna stremljenja slovenske mladine. \xc5\xa0tajersko je spoznaval na potovanjih, pri spoznavanju slovenstva in slovanstva pa so mu bili mentorji Peter Dajnko, Jurij Matja\xc5\xa1i\xc4\x8d, Jo\xc5\xbeef Ha\xc5\xa1nik in Davorin Trstenjak. _NEWLINE_Po letu 1830 je zbral veliko gradiva o Spodnji \xc5\xa0tajerski in objavil izjemen opus tiskanih objav o \xc5\xa1tajerskih Slovencih. Njegove objave obravnavajo pokrajinsko, topografsko, rodoslovno, narodopisno, zgodovinsko, arheolo\xc5\xa1ko in umetnostno gradivo Maribora, Slovenske \xc5\xa0tajerske pa vse do Ljubljane, Turjaka, Istre, Vojne krajine in Kosova, prina\xc5\xa1ajo poro\xc4\x8dila o delu takratnih dru\xc5\xa1tev in dnevnih dogodkih ter so vsebinsko vezane na kak kraj ali kako potovanje. Po naravi in kot publicist je bil Puff popotnik. Miselno je pripadal dobi romantike. S slovenskim narodnim vpra\xc5\xa1anjem se ni ukvarjal. Pomemben je kot publicist, ki je seznanjal Nemce s Slovenci in ki je zbral obse\xc5\xbeno gradivo ter ga tako re\xc5\xa1il pozabe in propada. Njegovo rokopisno zapu\xc5\xa1\xc4\x8dino hrani \xc5\xa0tajerski de\xc5\xbeelni arhiv Gradec._NEWLINE_Pokopan je bil na mariborskem starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.\n_START_SECTION_\nDelo\n_START_PARAGRAPH_\nSamostojne objave je posvetil Roga\xc5\xa1ki Slatini (Erinnerungen an Sauerbrunn n\xc3\xa4chst Rohitsch und seine Umgebungen mit lithograph. Abbildungen, 1840), La\xc5\xa1kemu in Rimskim Toplicam (Das R\xc3\xb6mer-Bad T\xc3\xb6plitz n\xc3\xa4chst T\xc3\xbcffer mit seinen Umgebungen, 1847), ki so z Dobrno prikazani tudi v vodniku po \xc5\xa1tajerskih zdravili\xc5\xa1\xc4\x8dih (Wegweiser in s\xc3\xa4mmtliche Gesundbrunnen und B\xc3\xa4der der Steiermark, 1854). Poleg teh vodnikov je Puff leta 1843 izdal v Gradcu prvi vodnik za potovanja po vsem Slovenskem \xc5\xa0tajerskem Der Fussreisende durch Steiermark, ki vsebuje statisti\xc4\x8dnogeografske preglede okrajev, ob\xc4\x8din in krajev, proizvodnjo, promet, zgodovinske spomenike in naravne znamenitosti, zna\xc4\x8daj in na\xc4\x8din \xc5\xbeivljenja prebivalstva ter prvi seznam slovenskih krajevnih imen, ki so bila razli\xc4\x8dna od nem\xc5\xa1kih. _NEWLINE_Osrednje Puffovo topografsko in zgodovinsko delo je monografija o Mariboru v dveh delih (Marburg in Steiermark, seine Umgebung, Bewohner und Geschichte, 1847), ki je v prvem, topografskem delu pregled zgradb, prebivalstva, oblasti ter ustanov, v drugem, zgodovinskem, pa izvle\xc4\x8dek iz knjige mariborskih mestnih privilegijev iz XVI. stoletja z uvodom, ki ga je zasnoval Albert Muchar, in v zaklju\xc4\x8dku z novove\xc5\xa1ko kroniko dogodkov in biografijami mariborskih osebnosti. _NEWLINE_Narodopisno, potopisno in topografsko je v knjigi Marburger Freundes-Gruss (Sagen, Dichtungen, Wanderungen und Lebensschilderungen (1849) zajel \xc5\xa1ir\xc5\xa1o mariborsko okolico. Slovenje\xc5\xa1tajerske pravljice in pripovedke je delno zbral v dveh knjigah: v Fr\xc3\xbchlingsknospen von der Sann (1850) ter v 6.\xe2\x80\x9312. zvezku Steirische Volkssagen oder Heiteres und Ernstes von der Mur und Drau (1840/41). Za Slovence najpomembnej\xc5\xa1e delo, v katerem je poskusil predstaviti tudi slike \xc5\xa1tajerskih Slovencev, Slovenskih goric in Pohorja, so zborniki Marburger Taschenbuch f\xc3\xbcr Geschichte, Landes- und Sagenkunde der Steiermark und der an dieselben grenzenden L\xc3\xa4nder (I. 1853; II. 1854; III. 1859). Vsebina teh zbornikov ka\xc5\xbee z avtohtonostjo Slovencev, nejasnim pojmovanjem slovenske in slovanske narodnosti, mitologije in obi\xc4\x8dajev Slovencev ter ostalih Slovanov in s \xc5\xa1tevilnimi jezikoslovnimi navedki ter primerami prevladujo\xc4\x8de vplive in odvisnost od Davrina Trstenjaka.'